EXECUTAREA CREDITELOR BANCARE IPOTECARE



ABSTRACT

Cele mai multe dintre statele UE au în prezent un cadru legal special creat pentru persoanele fizice şi juridice care nu-şi mai pot achita creditele bancare. Primul stat european care a adoptat un astfel de cadru juridic a fost
Danemarca, în anul 1984. Cinci ani mai târziu, Franţa a adoptat o lege similară, fiind urmată de ţările scandinave, Germania, Austria, Belgia, Olanda, Italia, Spania şi Luxemburg. În 2003 şi 2004, Estonia şi Portugalia au modificat Legea falimentului, iar Republica Cehă a întreprins o acţiune asemănătoare în anul 2007, pentru a include anumite proceduri de ajustare în ceea ce priveşte datoriile individuale.

În anul 2008, în Marea Britanie existau peste 6.500 de scheme de finanţare dezvoltate de sistemele bancare, astfel încât orice persoană fizică/juridică putea să găsească o soluţie financiară în concordanţă cu nevoile exprimate. Cu toate acestea, fenomenul de supra-îndatorare a devenit din ce în ce mai vizibil, conform statisticilor europene 20% din populaţia cu vârsta de peste 18 ani având probleme legate de rambursarea creditelor bancare. În majoritatea ţărilor, un procent cuprins între 11% şi 16% din populaţie se descrie ca supra-îndatorată. Potrivit Eurostat, cele mai ridicate procente sunt raportate în Marea Britanie (18%), Danemarca (19%), Irlanda (21%), Spania (23%) şi Grecia (49%).

ITALIA


Procedurile de executare trebuie să se bazeze pe hotărâri judecătoreşti sau alte instrumente juridice, cum sunt titlurile executorii. În conformitate cu art. 474 din Codul italian de procedură civilă, executarea poate fi efectuată numai în cazul în care există o hotărâre judiciară de executare, o obligaţie care este sigură, precum şi un cuantum imobilizat şi exigibil. 


Dacă legea nu prevede altfel, actul de executare trebuie să cuprindă formula executorie şi avizul de conformitate (art. 479 C.pr.civ.). Avizul reprezintă o notificare formală expediată debitorului, pentru a-şi îndeplini obligaţia financiară în 10 zile lucrătoare. Dacă întârzierea poate aduce prejudicii creditorului, instanţa poate reduce sau elimina această perioadă, la cererea justificată a acestuia (art. 482 C.pr.civ.).


Motivul pentru care a fost introdus avizul de conformitate a fost acela de a acorda o ultimă perioadă de graţie debitorului, necesară pentru a-şi îndeplini obligaţiile. În al doilea rând, acesta conferă debitorului posibilitatea de a depune o plângere împotriva executării (art. 615 C.pr.civ.), pentru că deja a plătit creanţă, titlul nu-i este opozabil, nu este valabil, nu este complet sau şi-a pierdut efectul obligatoriu.



Executarea unei obligaţii de a plăti o sumă de bani se face în diferite moduri, în funcţie de tipul activelor debitorului, de care creditorul poate să profite. Prin urmare, Codul italian de procedură civilă prevede norme diferite în ceea ce priveşte aceste aspecte:

• sechestru şi executarea silită de către creditor a bunurilor mobile gajate (art. 513-542.);


• sechestru şi executarea silită a bunurilor mobile sau a activelor de către o terţă parte (art. 543-554.);


• sechestru şi executarea silită a bunurilor imobile de către creditor (art. 555-598.).

Sechestrul şi executarea silită a activelor se desfăşoară în mai multe etape.


O serie de noutăţi în ceea ce priveşte executarea proprietăţilor imobiliare au fost aduse de Legea nr. 263/2005, care reglementează din punct de vedere tehnic această procedură.


După remiterea avizului, este necesar să se elaboreze un dosar pentru a indica toate detaliile cadastrale ale bunurilor imobile (imobile sau terenuri ipotecate), care au fost puse sub sechestru. Dosarul trebuie să conţină şi un ordin al executorului judecătoresc, care obligă debitorul să se abţină de la orice act juridic care ar putea interfera cu lichidarea bunurilor sechestrate.


Creditorul care a solicitat vânzarea imobilelor, trebuie să furnizeze, în termen de 120 zile de la depunerea cererii scrise, documentele cadastrale ale bunurilor şi certificatele de urbanism aferente.  După depunerea cererii scrise de către creditor, în termen de 30 de zile de la depunerea documentelor menţionate, judecătorul numeşte un expert pentru evaluarea imobilelor sechestrate şi stabileşte formalităţile de vânzare. Dacă nu există obiecţii pe procedura de vânzare sau în cazul în care părţile ajung la un acord,  judecătorul stabileşte data vânzării, în termen de 90-120 de zile.


Dacă există oferte în termenul stabilit mai sus, vânzarea va fi realizată fără licitaţie şi procedura va fi reglementată de normele tehnice prevăzute de art. 570 - 575 C.pr.civ. Dacă nu sunt oferte de cumpărare, vânzarea va fi realizată prin licitaţie publică, procedura fiind reglementată de art. 576 - 591 C.pr.civ.


După vânzare, în cazul în care există doar un singur creditor, judecătorul va plăti cuantumul datorat, precum şi costurile procedurii de executare, cu veniturile realizate din vânzare (art. 510). 


În cadrul unei proceduri normale, ipoteca este vândută. Uneori, proprietăţile respective pot fi atribuite creditorilor în natură, la solicitarea acestora. 


De regulă, proprietăţile sunt vândute prin licitaţie publică. La aprecierea judecătorului, bunurile mobile pot fi vândute prin intermediul unui broker. Proprietăţile imobile pot fi scoase la licitaţie în mai multe loturi, în cazul terenurilor. După ce suma necesară a fost obţinută, vânzarea este întreruptă (art. 504).

Licitaţia pentru vânzarea de bunuri imobiliare se realizează de către judecător (art. 581) sau de către un notar public sau avocat ales de către judecător (art. 591-bis şi 591-ter.).

BELGIA


Legea privind garanţia contractelor (2004) prevede posibilitatea numirii unui agent de securitate financiară care acţionează în interesul unui grup de creditori. Cu toate acestea, domeniul de aplicare al Legii este limitat, fiind vizate numai contractele care creează drepturi in rem privind: 

(i) instrumentele financiare; 

(ii) împrumuturile care sunt gajate sau transferate prin contract către alţi beneficiari sau către o persoană care acţionează în numele debitorului.

Un credit ipotecar neachitat este executat de către instanţă. Banca sau instituţia financiară creditoare nu are dreptul de a-şi însuşi bunul asigurat, ci are doar un drept de prioritate asupra sumelor obţinute în urma vânzării
.


Procedura de executare silită începe cu trimiterea unei somaţii de plată către  debitor. După un termen de 15 zile, în cazul în care suma nu este achitată, instanţa poate dispune executarea ipotecii prin intermediul unui executor judecătoresc.  


Decizia de sechestru executoriu a instanţei se dă în termen de 6 luni de la data depunerii dosarului de executare. Aceasta se înregistrează la biroul notarial unde a fost consemnată ipoteca în termen de 15 zile de la redactare. Ulterior, în termen de 30 de zile, instanţa numeşte un notar public care va încerca să vândă imobilul prin licitaţie publică sau vânzare privată şi care va distribui încasările obţinute creditorilor. Diferenţele neacoperite prin vânzare sunt suportate de bancă/instituţia financiară, reprezentând riscul acesteia.

Conform legii, autorităţile statului deţin un drept de retenţie pentru a se asigura de plata datoriilor specifice:

( autorităţile belgiene fiscale au un drept general de retenţie asupra tuturor bunurilor mobile ale debitorului, în ceea ce priveşte plata impozitelor, taxelor pe moşteniri, taxei pe valoarea adăugată şi taxei vamale, precum şi a accizelor;

( autorităţile belgiene de securitate socială au o preferinţă generală asupra tuturor bunurilor mobile ale debitorului pentru anumite drepturi neachitate în această materie;


( angajaţilor li se acordă un drept de gaj general, asupra bunurilor mobile ale debitorului. Suma garantată este, totuşi, limitată la un cuantum de până la 7.500 euro/persoană
.


Art. 12 din Legea falimentului instituie o perioadă în care anumite tranzacţii nu pot fi opozabile terţilor. Aceste perioade încep de la momentul încetării de plăţi, până la declararea falimentului. Încetarea de plăţi se consideră la data la care instanţa stabileşte începerea procedurii de faliment. De la data încetării de plăţi şi până la declararea falimentului pot trece maxim 6 luni.


Costurile unei proceduri de executare pot varia în funcţie de tipul ipotecă, de posibilele întârzieri şi obstacolele întâlnite. Cuantumul acestor cheltuieli va depinde în principal de valoarea creanţei.


BULGARIA

Pot face obiectul executării silite următorele bunuri
:

· veniturile salariale sau de altă natură; 

· veniturile din exploatarea proprietăţilor (anuităţi, chirii, etc.); 

· conturile bancare; 

· bunurile mobile şi imobile;
· acţiuni şi obligaţiuni; 

· bunurile comune ale soţilor.


În conformitate cu art. 442 C.pr.civ., creditorul poate solicita instanţei executarea  oricărui articol sau activ al debitorului. 


Nu pot face obiectul executării silite:

1. bunurile de utilitate zilnică ale debitorului şi ale familiei sale, în conformitate cu lista aprobată de Consiliul de miniştri; 

2. produsele alimentare necesare debitorului şi familiei sale timp de o lună, în plus, pentru agricultori, seminţele necesare pentru o nouă cultură sau echivalentul acesteia în alte produse agricole; 

3. combustibil necesar pentru încălzire, gătit şi iluminat, pentru o perioadă de trei luni; 

4. autoturismul sau alt mijloc de locomoţie necesar pentru exercitarea profesiei debitorului; 

5. o parte a terenurilor debitorului - respectiv 5 ha de vii şi grădini şi 30 de ha de terenuri agricole; 

6. cantitatea necesară de bovine pentru sporirea efectivului de animale; 

7. reşedinţa debitorului, necesară pentru el şi membrii familiei sale, indiferent dacă debitorul locuieşte sau nu efectiv în aceasta. 


Cehia


Executarea unei sentinţe judecătoreşti, indiferent de tipul debitului, nu poate fi aplicată bunurilor care sunt absolut esenţiale pentru debitor şi familia sa, cele necesare desfăşurării activităţii, precum şi pentru alte lucruri a căror vânzare ar fi contrară bunelor moravuri, de exemplu, elemente comune de îmbrăcăminte, mobilier de uz casnic, verighete şi alte obiecte de natură similară, articole de îngrijire a sănătăţii şi alte elemente de care debitorul are nevoie din cauza bolii sau handicapului fizic, etc. Executarea nu se aplică prestaţiilor de asistenţă socială de stat şi prestaţiilor sociale de sprijin, în conformitate cu legislaţia specifică.


Un creditor a cărui creanţă nu este satisfăcută de debitor poate obţine sumele compensatorii fie prin mijloacele disponibile, în conformitate cu partea a şasea din Codul de procedură civilă, astfel cum a fost modificat, prin licitaţie publică, în conformitate cu § 36 - 61 din Legea nr. 26/2000 privind achiziţiile publice sau prin normele statuate în temeiul Legii nr. 120/2001 privind executorii judecătoreşti şi acţiunile în executare (Codul de executare), astfel cum a fost modificat.


Un mandat de executare are acelaşi efect ca un ordin de executare în conformitate cu Codul de procedură civilă. Mandatul de executare nu poate fi supus apelului/recursului. Executarea este efectuată pe baza mandatului de executare de îndată ce sentinţa a devenit definitivă şi irevocabilă
.


DANEMARCA


Prevederile legale în domeniu vizează protejarea creditorilor ipotecari
.

Instituţiile de credit ipotecar daneze sunt împiedicate prin lege de a întreprinde orice acţiune financiară care să aibă un risc valutar substanţial, conform principiului echilibrului. Instituţiile de credit ipotecar daneze sunt supravegheate de Autoritatea daneză de supraveghere financiară.

Instituţiile daneze de credit ipotecar funcţionează în conformitate cu legislaţia financiară. Băncile pot solicita instanţei competente executarea silită a creditelor neachitate. Vânzarea forţată a proprietăţii ipotecate se face prin licitaţie publică prin intermediul unei instanţe speciale de executare silită, care este parte a sistemului judiciar danez. Suma pentru care este scos la licitaţie imobilul respectiv este egală cu suma de evaluare. 


Sistemul de executare silită este foarte eficientă şi de obicei nu durează mai mult de şase luni de la momentul declanşării procedurilor. 


GERMANIA

Legislaţia germană prevede faptul că activele mobile ale debitorului, creanţele, alte drepturi de proprietate, precum şi proprietatea reală pot fi supuse executării silite. În art. 811 C.pr.civ. sunt enumerate activele mobiliare care nu pot fi executate silit, cu scopul de a permite debitorului şi familiei sale să se bucure de un număr minim de obiecte esenţiale pentru uz personal sau profesional. Restricţii se aplică, de asemenea, şi veniturilor obţinute de debitor. Art. 850 C.pr.civ. menţionează sumele care îi sunt necesare debitorului pentru   a-şi acoperi cheltuielile de subzistenţă.

Legea privind protecţia datelor cu caracter personal prevede că băncile nu sunt obligate să furnizeze instanţelor sau executorilor judecătoreşti informaţii referitoare la debitor, în special în legătură cu activele sale.

În cazul în care activele debitorului sunt gajate unui terţ, acesta este obligat să plătească creditorului numai sumele necesare pentru a acoperi creanţa acestuia. O parte terţă care încalcă această obligaţie poate să se confrunte cu riscul unei acţiuni în despăgubire.

Legea germană prevede încheierea rapidă a procedurilor civile în faţa instanţelor locale ordinare, acestea fiind finalizate în termen de trei luni. Procedura în faţa instanţelor regionale, care sunt competente a soluţiona acţiunile privind neachitarea creditelor ce depăşesc suma de 5.000 euro, durează în medie şase luni. Hotărârile judecătoreşti pot fi puse în aplicare cu titlu provizoriu după încheierea procedurii în primă instanţă, chiar dacă debitorul declară apel. 

Punerea în aplicare este efectuată de către un executor judecătoresc local, în cazul hotărârilor de poprire pentru bunuri mobile sau pentru creanţe. Vânzarea obligatorie a bunurilor imobile este soluţionată de către instanţele locale ordinare. În cazul în care un debitor nu are fonduri suficiente, creditorul poate solicita instanţei de drept comun la nivel local să deschidă procedura de insolvenţă împotriva debitorului. 

Persoanele fizice care sunt în imposibilitatea de a-şi plăti datoriile trebuie să facă o listă a activelor lor şi să afirme (în loc de un jurământ), în faţa instanţei, că lista este adevărată şi completă. Ulterior, această declaraţie va fi înregistrată în registrul debitorilor locali.


Unitatea bancară beneficiară a ipotecii poate obţine titlul pentru garanţia câştigată în termen de câteva zile. Costurile de remitere a titlului sunt similare cu cele aplicate într-o procedură standard de vânzare-cumpărare.


În conformitate cu Legea insolvenţei, atât creditorul, cât şi debitorul au dreptul de a apela la instanţele locale ordinare, pentru a deschide o procedură de insolvenţă, în situaţia în care debitorul a încetat efectuarea plăţilor.


În procedurile de insolvenţă regulate, satisfacerea creanţelor este stabilit după cum urmează: terţilor li se acordă drepturile de proprietate, inclusiv rezervele de proprietate şi drepturile personale, care pot fi transferate către noii proprietari de drept. 

Ipotecile de orice tip dau naştere unui drept preferenţial, solicitările fiind procesate de către administratorul judiciar. 

POLONIA


Potrivit Legii băncilor (1996)
, cu modificările din anul 2011, banca creditoare poate emite un ordin de executare, care constituie baza procedurii de executare efectuată în conformitate cu dispoziţiile din Codul de procedură civilă.  Autorizaţia de executare silită este emisă de către instanţă, fiind legată strict de operaţiunea bancară a debitorului, în temeiul măsurilor de securitate care sunt menţionate în normele bancare, în legătură cu acordarea creditelor. 

Debitorul este obligat să depună un memoriu scris în legătură cu procedura de executare. Memoriul trebuie să precizeze valoarea datoriei până la care banca poate să emită un ordin de executare, împreună cu termenul limită până la debitorul se angajează să achite creditul. Se pot prezenta garanţii suplimentare (transferuri de titluri, gajuri, etc.)


Cererea băncii de executare silită se examinează de către instanţă în maxim 3 zile de la depunere.


Ordinul de executare silită emis de bancă poate constitui, de asemenea, o bază de colectare de la un terţ, în cazul în care acea parte îşi asumă răspunderea pentru datorii.  În cazul în care, în urma executării, obligaţia de executare a fost transferată către alte părţi, ca rezultat al unei moşteniri, transformării unei persoane juridice sau în cazul în care este necesar să se aplice reţinerea pe proprietatea deţinută în comun de către soţ şi soţie, mandatul de executare emis de bancă poate fi pus în executare de instanţă.


În scopul de a asigura creanţele unei bănci debitoare, un terţ  poate transfera la bancă o anumită sumă, în sprijinul debitorului, în valută convertibilă sau zloţi. Banca este obligată să ramburseze această sumă după ce datoria a fost rambursat, împreună cu dobânzi şi comisioane datorate. Banca nu va fi obligată să restituie o parte din această sumă, care este egală cu soldul restant al principalului, a dobânzii şi comisioanelor, precum şi alte costurile suportate în ceea ce priveşte recuperarea creanţelor. 

SPANIA


În decizia nr. 2/2011 a Curţii provinciei Navarra, se menţionează că deţinătorii unei proprietăţi au împrumutat suma de 70.000 euro, iar banca a evaluat valoarea proprietăţii la aproximativ 76.000 euro. Debitorii nu au fost în măsură să plătească împrumutul, iar banca a început executarea ipotecii prin licitaţie publică, fiind obţinută suma de 43.000 euro. 

Banca a solicitat instanţei să continue executarea împotriva debitorilor pentru restul creditului bancar, şi anume, suma de 27.000 euro. Instanţa a menţionat că, indiferent de valoarea finală a proprietăţii stabilite la licitaţie (43.000 euro), trebuie să se ţină seama de faptul că în momentul în care banca a acordat împrumutul, proprietatea a fost evaluată de aceasta la valoarea de 76.000 euro, mai mult decât ceea ce se datorează în principal, şi nu a fost dovedit faptul că valoarea actuală este mai mică. În concluzie, banca a primit proprietatea ipotecată, a avut dreptul să o vândă prin licitaţie publică, conform legii, instanţa apreciind că banca a fost plătită în întregime, neavând niciun drept de a pretinde diferenţa de 27.000 euro.

În plus, Curtea a făcut o reflecţie morală, constatând că în cazul în care, conform analiştilor, criza globală este parţial responsabilă de criza sistemului financiar, conducând la prăbuşirea preţurilor şi a pieţii imobiliare, prin practicile cunoscute, cum sunt ipotecile subprime, etc., „comportamentul băncilor ar putea fi criticat punct de vedere moral”
.

Conform reglementărilor bancare, după trecerea unui interval de 90 de zile de la prima rată neplătită, încep să apară problemele pentru bancă, una dintre cele mai importante fiind obligaţia de a plăti Băncii Naţionale a Spaniei creditul pe care îl datorează debitorul, astfel încât aceasta să aibă siguranţa că banca respectivă nu dă credite fără acoperire. Suma datorată va fi returnată în momentul în care banca reuşeşte să recupereze prejudiciul. 

În contextul crizei financiare, recuperarea prejudiciului este o adevărată problemă pentru bănci şi din acest motiv băncile vor fi foarte flexibile cu clientul, acordând dobânzi mai mici şi acceptând micşorarea ratei, plata dobânzii fără amortizarea capitalului pe o perioadă de 1-2 ani. În această etapă, dosarul de credit trece la departamentul de recuperări al băncii unde se face o ultimă încercare de recuperare a datoriei, pe cale amiabilă, prin negociere directă cu clientul.

Ulterior, urmează anularea contractului de vânzare-cumpărare la notar. Aceasta se va face în baza garanţiei bancare înscrise în Cartea funciară în favoarea băncii sub formă de credit ipotecar. 


Începerea procedurii de execuţie se realizează după ce instanţa abilitată decide executarea creditului ipotecar. Licitaţia se va face în conformitate cu suma care apare înscrisă în Cartea funciară, existând posibilitatea ca valoarea de vânzare să fie inferioară valorii reale a imobilului.  Dacă la licitaţie nu se prezintă niciun cumpărător, banca devine proprietar al locuinţei.  

UNGARIA

Legea CXII din 1996 privind instituţiile de credit şi societăţile financiare face o diferenţiere între creditele finanţate şi nefinanţate. Prin aceasta se urmăreşte o diminuare a riscurilor, care permite băncii de a 

(i) dobândi activul de bază, sau 

(ii) căuta satisfacţie din veniturile obţinute din vânzarea garanţiei imobiliare, în cazul unui eveniment de risc, dacă anumite criterii sunt îndeplinite.


Cerinţele minime de securitate pentru proprietăţi, în conformitate cu orientările HFSA (Autoritatea de supraveghere financiară a Ungariei)
:

- definiţia proprietăţilor rezidenţiale a fost instituită prin alin 4 al art. 147 din Legea LIII din 1994 privind executarea judiciară; 


- valoarea bunurilor depuse drept garanţie şi ratingul de credit al clientului trebuie să fie independente;

- riscul de contrapartidă nu depinde în mod substanţial de fluxul de numerar generat de garanţie. Legiuitorul a definit drept "substanţial" nivelul de 80 de procente. De exemplu, rambursarea obligaţiei ar trebui să depindă în proporţie de 80% de venituri şi nu de valoarea proprietăţii ipotecate
;


- valoarea proprietăţilor imobiliare trebuie să fie evaluată de către un evaluator independent de bunuri imobile. Valoarea stabilită nu poate depăşi valoarea de piaţă. În cazul instituţiilor de credit ipotecar, metodele de calcul a valorilor de evaluare a garanţiilor a fost stabilită prin decret;


- valoarea imobilului trebuie să fie examinată cel puţin o dată pe an, în cazul proprietăţilor comerciale şi cel puţin o dată la trei ani, în cazul proprietăţilor rezidenţiale;


- metode statistice ce pot fi utilizate pentru revizuirea valorii bunuri imobiliare şi pentru specificarea proprietăţilor imobiliare sunt reevaluate periodic;


- dacă există informaţii disponibile care să indice faptul că valoarea bunurilor imobiliare poate scădea în mod semnificativ, în comparaţie cu preţul de piaţă, în cazul creditelor de peste 3.000.000 euro sau care ajung la un nivel de 5% din marja de solvabilitate a instituţiei de credit, revizuirea valorilor proprietăţilor, menţionate la alineatul precedent, trebuie să fie efectuată de către un evaluator independent imobiliar;

- cerinţa minimă privind asigurarea este aceea de a impune o asigurare continuă pe durata de expunere (de exemplu, împrumut).


Executarea silită nu este întreruptă de existenţa unui drept real asupra ipotecii a unui terţ, iar consemnarea drepturilor asupra ipotecii se va face în conformitate cu alin 2 art. 138 din Legea LIII din 1994 privind executarea judiciară. Creditorul poate declanşa acţiunea de executare numai în cazul în care temeiul juridic şi valoarea creanţei nu sunt contestate de către debitor. Cu toate acestea, dacă temeiul juridic sau suma sunt în litigiu, instanţa poate declanşa procedura de executare, în anumite condiţii. Această problemă a fost rezolvată prin norma prevăzută la alin 4 art. 114 / A din Legea privind executarea silită, prin care nici temeiul juridic şi nici suma nu pot fi contestată în cazul în care acestea au fost înregistrate într-un act notarial.

În conformitate cu legislaţia maghiară în domeniul insolvenţei, executarea legală a unui garanţii într-o procedură de lichidare depinde de recunoaşterea acesteia de către debitor. Hotărârea instanţei devine definitivă în 40 de zile. 


Monitorizarea procedurilor de lichidare în ceea ce priveşte termenul de 40 zile este esenţială. În cazul în care măsura a fost luată înainte de începerea procedurii, lichidatorul poate deduce din veniturile obţinute din vânzarea bunului gajat următoarele sume: 

(i) costurile de păstrarea acestuia, inclusiv păstrarea condiţiei sale; 

(ii) costurile de vânzare;


(iii) 5% din preţul de vânzare net al proprietăţii gajate pentru onorariile lichidatorului. 

Sumele rămase trebuie să satisfacă debitul.

� http://www.ibanet.org/Document/Default.aspx?DocumentUid=A053E635-4517-4


� Bank finance and regulation - Multi-jurisdictional survey - Belgium - Enforcement of security interests in banking transactions.


� http://boyanov.com/BNV_resources/uploads/2011/03/Newsletter-Recent-Amendments-to-Laws-Favour-Creditors.pdf


� http://ec.europa.eu/civiljustice/enforce_judgement/enforce_judgement_cze_en.htm


� http://www.brf.dk/C1256A8000376E8E/alldocs/DOCJWIK-5L7F44#system_legislation


� http://www.nbp.pl/en/aktyprawne/thebankingact.pdf


� http://estaticos.elmundo.es/especiales/2011/01/suvivienda/autoapnavarra.pdf


� Validation Guidelines of the Hungarian Financial Services Authority’s (HFSA) on the implementation, assessment and approval of IRB


� Government Decree 196/2007 on the Management and Capital Requirement of Credit Risk

